
R A P O R T

asupra propunerii legislative pentru completarea Legii nr.116/2002 privind prevenirea şi combaterea marginalizării sociale
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. Plx 23/2018 din 12 februarie 2018, cu dezbaterea pe fond, în procedură obişnuită, a propunerii legislative pentru completarea Legii nr.116/2002 privind prevenirea şi combaterea marginalizării sociale.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.850/12.10.2017)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/47/22.02.2018)

· avizul negativ  al Comisiei pentru egalitatea de şanse pentru femei şi bărbaţi (nr.4c-17/96/06.03.2018)
· punctul de vedere, negativ, al Guvernului (nr.13/05.01.2018).
Propunerea legislativă are ca obiect de reglementare completarea Legii nr.116/2002, cu modificările şi completările ulterioare, în sensul instituirii obligaţiei pentru Agenţia Naţională pentru Ocuparea Forţei de Muncă „de a asigura condiţii cu privire la asigurarea accesului la un loc de muncă al persoanelor care au executat o pedeapsă privativă de libertate, în colaborare cu instituţiile statului care au atribuţii şi competenţe în domeniu”.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 24 aprilie 2018 a participat doamna Mihaela Grecu – director în cadrul Ministerului Muncii şi Justiţiei Sociale, potrivit prevederilor art.55 din Regulamentul Camerei Deputaţilor, republicat, cu modificările şi completările ulterioare.
La lucrările comisiei şi-au înregistrat prezenţa 20 de deputaţi din totalul de 22 de membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 5 februarie 2018.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât măsurile propuse se regăsesc în Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, care cuprinde reglementări adecvate pentru creşterea şanselor de ocupare a persoanelor care au executat o pedeapsă privativă de libertate.


PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Adriana Breazu

